khistorydata/jeongjo-sjw-relations huggingface dataset:
정조 10년 · 목
爲承候來待也。○因藥房問安啓辭。敎以。 慈殿慈宮氣候一樣。東宮疹熱快退。夜睡甚穩矣。○藥房啓言。伏聞世子宮入診醫官之言。則諸節快臻平復。熱候別無餘症。涼劑之一向進服。亦非愼重之道。安神丸姑停止爲宜云矣。○敎曰。藥院今日撤直。醫官三明日退去。○藥房啓言。王世子疹候。自初平順。今旣快復。臣等在院。別無所益。而遽然退歸。不勝憂鬱。依前輪直。更觀數日。恐合愼重之道。敎以。卿等退去可也。○敎曰。藥房啓辭批答。承傳色誤傳。而不卽提稟。當該承旨推考。
정조 10년 · 강
命別試射。以二十五日設行。
정조 10년 · 목
兵曹推擇別試射吉日以啓。敎曰。以二十五日爲之。射員數多。當於慕華館親臨。兵曹判書。各營將臣。閣臣。承史。玉堂。宗宰。雲寶劍。總府。兵曹堂郞。內乘。別軍職。宣傳官。五衛將。武兼。守門將。部將。東西班有實職武士。禁軍別將。各營亞將。禁軍將。各營從事官。別將。千總。把總。哨官。扈衛別將。忠壯。忠翊將。忠義。內侍府。掖庭署。內弓房。內醫院。駕前。駕後。事知。兼司僕。羽林衛。壯勇衛。攔後別隊。武藝廳三營勸武軍官。捕盜從事官。部將。各番禁軍馬上。步下捧持等。皆以柳葉箭一巡。親臨日應試。各營將校馬兵騎士局出身別騎衛扈衛軍官等。試柳葉箭。各營標下軍。步軍。有廳軍。別破陣。椎牌軍。近仗軍士。正輦輩。扈輦隊。司僕所屬等。試鳥銃。而此則前期分所試取。各設試官。徒有紛拏之弊。依甲辰年例。各其營大將爲上試。亞將爲副試。堂上將官爲參試試取。而兵曹則訓鍊院設場。訓局則洗馬坪設場。禁御營則南別營南小營分設。守廳則本廳舊營設場。總廳則鍊戎臺設場。扈衛廳則北營設場。而司僕所屬扈衛大將。時帶本寺提擧。屬之扈衛廳。各營先試之類。皆令二十二日設場。路過本營。且有癸卯已例。京畿監司中軍將官帳殿應試校卒。亦令先試。弘濟院設場。兩都留守一體應試。若此。則兩都將官校卒。宜有一視之澤。令留守射放。依京營例分試。一技一中以上。後錄狀啓。待判下。自本營施賞事分付。
정조 10년 · 강
命抄錄秋曹囚以啓。
정조 10년 · 목
本曹在囚中。已成獄未錄啓者。已完決未入啓者。竝命抄錄梗槪。別單書入。○敎曰。今番赦令。禁錮及居中居下永不敍用人。竝書入。
정조 10년 · 목
敎曰。觀此原伯狀本。原州故嘉善李守昌妻元氏年百七。襄陽正憲李燾。狼川折衝金守漢等二人。年皆百四。通川學生金瑞文妻金氏。年百三。狼川良人金必文。年百二。伊川折衝申熙碩。春川崇政趙載仁。金化崇政申碩發等三人。年皆百一。淮陽資憲方泰元。春川幼學朴世榮。鐵原嘉善李楡。伊川資憲朴春成。嘉善安大奉。狼川通政張淸澄。安峽正憲金天鳳等七人。年皆百。依他道例。加給米肉事回諭。加資今日政使之下批。待敎旨下去。卽爲頒給事。一體回諭。○以李書九爲校理。尹羽烈洪樂恒爲副校理。朴基正李彥祜爲修撰。洪義浩爲副修撰。金履鏞爲弼善。鄭萬始爲兼文學。○原春道淮陽府。曾經樞銜崇政吳莫奉。資憲朴思義方世贊方泰元。嘉義尹聖義李俊著。嘉善金有碩林貴贊。折衝李東晟金奉伊金萬占。通政朴成泰。士人幼學朴來義等九人。春川府。曾經樞銜崇政趙載仁張道昌全寬。正憲嚴富元。資憲劉世徵金世巾。嘉義李海柱。嘉善李棟李維泰辛弼漢李富興金德柱白鳳齡李㗡男全泰善朴千根崔昌富。折衝金始成高甘同洪泰成。通政金泰益。士庶幼學朴世榮等八人。世榮妻楊氏。鐵原府。曾經樞銜崇政南興柱。興柱妻金氏。資憲趙廷相李謙李春新。故資憲池友翼妻李氏。嘉善李楡金乭夢李聖彥安世英嚴順興。故嘉善李瑊妻李氏。折衝金順進。通政李興濟。士庶幼學安成太等六人。三陟府。曾經樞銜資憲沈昌碩。嘉善金世恒吳雲弼崔自榮鄭厚天金千柱。通政李啓漢洪再昌。士庶通德郞朴聖檢等五人。伊川府。曾經樞銜資憲田必昌嚴乧松金萬相朴春成咸俊必申孝增。嘉善李仁昌鄭茂振李成昌李泰圭姜述男金夏皎申寬碩安大奉金獜錫李玉男池戒承朴興悌崔世昌河福先申世胄崔貴三元萬昌。折衝申熙碩吳世克李世會申士廷張泰奉崔命立朴鳳鶴。通政朴贊永權貴方韓厚迪金世泰。士庶學生朴枝江妻林氏。閑良申順立等十人。寧越府。曾經樞銜嘉善高大中辛大澄辛永澄劉溫。折衝辛昌碩。士庶幼學林世雲等三人。平海郡。曾經樞銜嘉善朴益貴。通川郡。士人學生李斗齊妻李氏等五人。旌善郡。曾經樞銜資憲太軍淑。士人學生劉世俊妻安氏。高城郡。曾經樞銜折衝崔順泰。通政馬世興。士人學生沈聖尙妻鄭氏。杆城郡。曾經樞銜折衝鄭信寬。士庶幼學崔九年等二人。平昌郡。曾經樞銜正憲鄭邦柱。嘉善金命載李泰基。通政金始昌。士庶幼學崔雲伯等二人。雲伯妻高氏。原州牧。朝官前虞候李仁徵。前別將鄭德弼。曾經樞銜正憲崔順立安世周。資憲朴以善朴源任重世。嘉善朴道世高斗貞沈澤金大岳。故嘉善李守昌妻元氏。士庶幼學孫後燁等五人。金城縣。曾經樞銜嘉善孟世萬。折衝李尙柱。庶人良人金貴廷等二人。蔚珍縣。曾經樞銜正憲張允漢南贊平。資憲都戒民。嘉義張漢弼。嘉善朱再奎。士人幼學崔鎭衡。江陵縣。曾經樞銜正憲朴貴東。資憲邊三海金淵澄安碩奎金明元。嘉義朴文龜。嘉善金斗元邊達周金貴建於道泰朴斗益權貴先尹鼎建。折衝金炡姜進宅全相賢金莫南權億萬。通政權震聲孫莫信。士庶幼學崔漢興等九人。幼學李春瑞妻李氏。襄陽府。曾經樞銜正憲李燾。資憲白碧尙。平康縣。曾經樞銜資憲吳番載金俊亨安別男。嘉善康洽金世奉權世恒李俊明。折衝魏同。通政李三萬。士庶幼學李世英等七人。世英妻金氏。金化縣。曾經樞銜崇政申碩發。故資憲申極三妻劉氏。故嘉義尹貴才妻金氏。嘉善沈廷豪李碩珍千貴同朴元長金聖發。折衝宋順贊崔世雲。通政趙順發金世輝。故通政柳桓妻李氏。士庶幼學柳漢敬等四人。學生申順重妻宋氏等四人。狼川縣。曾經樞銜資憲尹致達。嘉善李七石。七石妻申氏。嘉善鄭德壽程后明林萬伊扈世贊。故嘉善朴俊學李氏。折衝全守漢。通政張淸澄李春發。士庶幼學閔贊景等九人。學生宋明後妻崔氏等二人。洪川縣。曾經樞銜資憲宋順伯李益良。嘉善申萬龜趙學明高德粹龍熙震。通政金甲尙。士庶故進士南宮閱妻崔氏。展力朴任祉等三人。橫城縣。曾經樞銜嘉善朴以謙金守伯朴濟周。士人學生李順行妻徐氏等二人。楊口縣。曾經樞銜資憲鄭友楚。折衝尹景道。麟蹄縣。曾經樞銜嘉善李相濟。安峽縣。曾經樞銜正憲金天鳳黃信巾。嘉善金斗宇。故嘉善金泰貴妻李氏。竝老職加資下批。婦女封爵。
정조 10년 · 목
自初三日。至初七日。往診七十四處內。男壯二人。女壯二人。男弱五十八人。女弱二十四人。命藥七十二張。給藥三十七處。安神丸二十六丸。牛黃膏九丸。服藥五十八貼。來問八百四十處內。男壯三十五人。女壯三十九人。男弱五百六十二人。女弱三百四十二人。命藥六百十三張。給藥八百四十處。安神丸四百九十四丸。牛黃膏一百二十丸。服藥九百十九貼。以上惠民署。往診二十二處。男壯一人。男弱十五人。女壯二人。女弱四人。命藥十七張。給藥二十六貼。安神丸二十三丸。牛黃膏二丸。來問四百九十八處。男壯二十九人。男弱三百二十人。女壯二十四人。女弱一百八十九人。命藥四百二十八張。給藥七百四十四貼。安神丸三百九十一丸。牛黃膏七十二丸。以上典醫監。
정조 10년 · 강
藥房朝問安。賜批。
정조 10년 · 목
批以。 慈殿 慈宮氣候一樣。東宮夜睡亦穩矣。
정조 10년 · 강
臨殯宮加漆。行朝上食。仍召見魂宮都監堂上。
정조 10년 · 목
卯時二十五度加漆。以全體漆終度。百官入參如儀。○禮曹判書尹蓍東啓言。賜諡時參贊以下諸執事官。以常服黑角帶行禮事。載于補編矣。旣不用品帶。則仍着胷背。似逕庭。請以黑團領去胷背磨鍊。從之。又啓言。賜諡吉日推擇草記批旨。諡册印內入內出除之。直自都監陪進事命下矣。殿庭宣敎。禮畢復命。卽儀文之大者。此一節何以磨鍊乎。敎以。宣册時節次相妨。雖不親臨。伊日自當臨大次。宣册復命。以萬寶門外爲之。又啓言。今十六日月食。京外救食時服色。本曹謄錄。以依例救食載錄。而無白袍淺淡服區別之文。常時淺淡服。旣是用素之義。則恐當仍用白袍。從之。又啓言。外方營邑朔望俗節及發靷下梓室虞卒練祥禫祭。宜有望哭之禮。而無明的可據之文。客舍東庭。開殿牌焚香。行望闕禮後還闔殿牌。就西庭焚香。行望哭禮。恐合情禮。請以此知委。敎以。都監諸堂。各陳所見。李性源曰。臣於內申待罪海藩。不開殿牌。先行望哭禮。退而改服行望闕禮。而今番則似有東西庭先後分排之節矣。徐有隣曰。臣於丙申湖西亦然。今番請依禮判所奏擧行。從之。○禮曹啓言。發靷返虞時。各門及山川道路橋梁等祭奠及燭奉常寺。席子令該司進排帳幕。十里內則典設司。十里外則京畿。祭器及五色紙錢奉常寺燭臺一雙。十里內則工曹。十里外則京畿。卓子香床各一部香炭一斗。十里內則繕工監。十里外則京畿。獻官令禮葬都監預差。竝以二員受香祝。推移替行。執事各二員。令吏曹差定。十里外則守令校生。令京畿兼定。香陪書吏亦令吏曹差定。祭所各其傍近潔處設行。各山川各其山川潔處設行事。請預爲知委。從之。敎以。今番紙錢及祭品。各別精備事。申飭各該司。係是部字內。不必令畿營擧行。但於冠岳等名山設祭處。令畿營精備祭物。虔齋行祀事。一體申飭。又啓言。魂宮墓所朝夕水刺晝茶禮素膳雜物。令戶曹磨鋉。進排于魂宮。則自魂宮分半輸送于墓所者。乃是前例。請依此擧行。從之。敎以。已自戶曹。別單啓下。依此施行。又啓言。墓所三年內朝夕上食晝茶禮所用炭燒木及各種菜物。請令戶曹。磨鍊擧行。敎以。已自戶曹。別單啓下。依此施行。又啓言。魂宮應行諸事。一依前例磨鍊。請依此施行。一。自初虞祭。依例進肉饌。一。魂宮墓所三年內朔望。有名日四仲月別祭忌辰祭。依式例通行祝文。令藝文館製述。一。魂宮入番宗室返虞日爲始。輪次入直。一。虞卒練祥禫四時祭。用尊罍瓚爵。一。自初虞至卒哭香祝。依前例魂宮忠義奉進。又以觀象監祭奠擇日啓。從之。敎以。今番各項擇日。令魂宮都監抄出笏記書入。○擇日別單。 社稷 宗廟　永寧殿　景慕宮啓欑室告祭。前期三日。今丙午年閏七月十六日曉頭行。 社稷祈晴祭。前期一日。同月十八日曉頭行。啓欑室奠。同日巳時朝奠兼行。啓欑室後別奠。同日巳時祖奠。同日晡時朝奠。同月十九日丑時朝上食兼行。遣奠祭。同日丑時先行。發靷同日丑時。殯宮解謝祭同日臨時。宣化門祭同日臨時。橋梁祭大廣通石橋。同日臨時。崇禮門五十神位祭同日臨時。路祭崇禮門外西邊同日臨時。名山大川祭靑坡川靑溪山冠嶽山龍山江同日臨時。靈帳宮成殯奠同日臨時。晝茶禮同日臨時。啓欑室同日未時。夕上食夕奠同日臨時。遷奠同日臨時。進發同日臨時。立主奠同日臨時。謝后土祭同日臨時。安墓奠。封墓事畢後隨時。初虞祭同日隨時。行。朝上食同月二十日行。返虞同日隨行。再虞祭同日柔日行。晝茶禮同日臨時。夕上食同日臨時。三虞祭同月二十二日柔日行。四虞祭同月二十四日柔日行。五虞祭同月二十五日剛日行。卒哭祭同月二十七日剛日行。又啓言。議政府六曹宗親府儀賓府敦寧府忠勳府進香事。已爲啓下矣。議政府進香床則奉常寺。宗親府則內資寺。儀賓府則內瞻寺。敦寧府則禮賓寺。忠勳府則內資寺依謄錄分定請。令各該寺。臨時進排。從之。
정조 10년 · 목
刑曹參判蔡弘履書啓。臣馳往傳諭于徐命善處。則以爲。人臣出處。亦有許多般層節。若臣則開誨雖勤。不敢爲節拍。呼籲雖頻。不足以究竟。當於數日間。以一疏陳懇云矣。臣旣承偕入之命。姑爲仍留。敎以。以此敦諭。偕來亞卿。傳諭期於偕入。○敦諭曰。前後敦諭。盡敷心腹。卿之造朝。惟日是企。書啓又到。卿意愈邈。自顧慚恧。繼以嘅咄。噫卿雖以爲人臣出處。有許多層節。而今卿所執引者。初何嘗有別般層節。可以爲難進之端。必退之義者哉。皆是敷誥已至。昭晰無餘者。而猶復强引爲義。無意幡改。繼此以往。卿之所以爲辭者。雖或愈往愈懇。予之所可爲諭者。亦云己罄已竭。而曠日相持。旣損事體。悲疚之中。徒煩酬應。以卿平日體國之誠。愛君之意。是豈一日可以自安者哉。卿若念及于此。必將不待予多誥。亟回若浼之志。用副如渴之望。而急於敦召。復此申複。卿須顧君臣之大義。體寡昧之至意。卽速惠來。無或虛徐。○蔡弘履書啓。臣傳諭于徐命善處。則以爲。擬具一疏。待朝呈上。淨寫未半。敦諭先下。惶隘轉甚。庚炎轉甚。丙枕靡安之時。每以去就。仰煩酬應。罪一也。今日有事魂宮。百僚咸簉。擧伸起居之禮。而臣獨退蟄荒江。北望號泣。罪二也。所帶諸司兼管戎務。一味抛置。貽弊多端。罪三也。本罪之外。添此三大罪。情窮勢迫。不敢支蔓爲說。略陳目下實狀。恭俟斧銊之誅云矣。臣姑爲仍留。敎以。今下敦諭。待城門開。當卽出送。卽爲傳諭。期於偕入。○敎曰。詞訟劇地。曠務可悶。聞有會推之事。堂上不可不備員。刑曹參判蔡弘履許遞。仍令該曹。口傳付軍職。其代今日政以在京無故人差出。
정조 10년 · 강
以沈豊之權欕李祖承徐龍輔爲承旨。 前望也。
정조 10년 · 강
推考吏曹判書李命植。
정조 10년 · 목
敎曰。近日政牌。初皆逡巡。須有勿呼望之命。始乃赴政。揆以事面。極涉如何。當該政官推考。申飭開政。
정조 10년 · 강
有政。吏曹判書李命植。參判趙時偉進。
정조 10년 · 목
以李謙煥爲大司諫。申大升爲刑曹參判。李性源爲同成均。
정조 10년 · 목
疏略曰。臣於前疏。竊附無卞之戒。飭敎截嚴。敦匠有重。抗顏周行。黽俛趨膺者殆十日。而金鍾秀之疏又出矣。嗚呼始終慶哀之際。國人之憤冤。可勝言哉。册禮隔日。夏賊之凶變闖出。及遭罔極之痛。議藥之諸醫。尙逭邦刑。臣民之茹痛含哀。生不如死者。乃秉彝之天。而今其疏亦言之。以此心當此時。欲效誠謹者。卽天理人情之所不容已。則反以臣之擧奏傳聞。務歸審愼。勤作臣罪。謂之駭愕者。何也。至若古名碩論 山陵事。諸先正遺集可按也。臣之所引。卽所以解彼之惑。豈爲自解計哉。若以先正則論之。而爾何敢論爲說。則臣當受以爲妄錯之罪矣。噫彼之齗齗者。豈有他哉。懷璧之罪。從古已然。反省之道。莫如知止。寧被方命之誅。斷無進身之理。伏乞亟許屛斥。得以全保軀命。批以。此非更提之事。卿其勿辭行公。
정조 10년 · 강
大司諫尹行元上疏。賜例批。
정조 10년 · 목
疏略曰。近日臣僚之悲憤痛冤。日甚一日者。一則醫官。二則醫官。伏願亟允兩司之請。伏聞憲疏峻發。新除遽降。而臣以伊時喉院。專失出納之責。負犯如鄭澤孚者。雖下敍用之命。宜有繳還之請。而混同頒布。司直之言。受而爲罪。伏乞治臣溺職之罪。
정조 10년 · 강
死罪臣李秉鼎上疏。賜批。
정조 10년 · 목
疏略曰。臣之遭罹。尙忍言哉。惟彼夏賊。自有天地生民以來。所未聞未有之劇逆。則今此黨與之誣。忽及於臣身。其言凶慘。卽一急書。必欲湛滅臣屠戮臣而後已。臣直欲刳胷剚腹以自明而不可得矣。惟我聖上。昭察其事實。嚴斥其構捏。十行傳敎。丁寧痛切。人臣之雪誣伸枉。從古何限。而豈有不待鳴冤。特下恩綸。日星高懸。鬼蜮莫逃者乎。雖使臣卽日滅死。可以奉持恩言。歸見臣父於泉臺矣。噫彼李東馨之構臣。專在夏賊之丙申一啓。而臣於夏賊。秦越相懸。當初一言。抑獨何心。而曾未數旬。一反前說。其尤悔之語。訟服之辭。不忍正視。而尙可曰輒稱恩人乎。何東馨之詳於前而暗於後也。又謂臣昏夜往來。弊盡一席。此則有一言可破者。臣在丁酉草土時。夏賊來弔己亥服闋後。卽出湖藩。夏賊時遭父喪。爲弔一往。而夏賊稱病不見。其後被譴。還伏江上。仍又編管邊遠。癸卯春始歸。夏賊又遭母喪。而臣杜門病蟄。世之遭大故者。一切以書替唁。於夏賊亦用此例。尙可曰弊盡一席耶。噫夏賊逆節未彰之前。如無九齡之見。人孰知之。臣雖以事關自已。不加斥絕。自見後章。已知心術之妖慝。重以中間居憂。出外竄謫。前之親孰者。過從猶無路。況心絕之夏賊乎。夏賊雖已伏法。其奴傔支屬。尙多假息。一鞫可判虛實。若使臣言。有一毫差爽。臣請伏欺天之律。噫東馨卽世所稱臣家親舊。先臣昌壽。以東馨之父儁徽有孝行。東馨其遺孤也。長銓之日。首檢齋郞。東馨自在韋布。往來問訊。跪起如子姪。臣於癸卯宥還。路過淮陽。東馨時爲邑宰。借乘饋飯。厚贐行資。昨年以後。東馨之來見臣者。非止一再。臣於歲初。亦以其弟東實。薦於守令。果使東馨。的知臣爲劇逆黨與。則其何忍三及臣門。屢入臺地。何無一言。今於擧國哀遑之時。不先不後。殆若上變者然。此果東馨之本心耶。抑不得已忙急者存於其間耶。世途至險。孤根易撼。忽以臣把作孤注。意東指西。焂忽巧密。觀於腸肚言議。豈無其人等語。自不掩其意之不亶在於臣。而乃以臣先之也。吁亦陰且慘矣。惟我聖上。曲保臣於衆怒群猜之中。至於甲辰冬卿宰之入侍也。痛凶逆之滔天。君臣上下。腐心飮泣。而天地之仁。念及蟣蝨之賤。愍臣多仇。慮臣枉罹。德意所及。傍觀感歎。今乃追記筵敎於三載之後。以爲危喘竝生之道。臣闔門老少。北望攅手。誠不知死所也。噫臣之釁負。果如東馨之告。則附賊常刑。臣固甘心。若使臣無一辜犯。則誣人當律。渠宜無辭。伏乞下臣法府。更加覈實。明賜處分。臣治疏入呈。喉院無端退却。惟知阻擋之爲能事。不思鳴冤之不可阻擋。不意聖明之世。乃有此等風習。微臣一死。雖不足惜。竊爲世道寒心也。批以。不待卿對卞。業已照燭。雖欲更行査究。可謂皮之不存矣。
정조 10년 · 강
承旨李崇祜趙興鎭李家煥上疏徑出。賜批。
정조 10년 · 목
疏略曰。卽者副司直李秉鼎。謂以鳴冤。陳疏到院。而不書職名。只曰死罪臣。旣違常格。且難瀆撓於悲疚靜攝中。故據例退却矣。其疏卽又再到而盛斥臣等。至曰阻搪壅遏爲能事。又以世道寒心。此等風習等句語。臚列無餘。臣等旣被侵斥。何可以其言之太無倫脊。不思所以自引乎。兹敢相率徑出。伏乞治臣煩溷之罪。批以。不必深引。本職竝許遞。
정조 10년 · 강
吏曹參議徐鼎修上疏。賜例批。
정조 10년 · 목
疏略曰。臣於諸承宣徑出。有不敢自掩者。閣職不參院疏。旣有受敎。縱不得聯章。三銓新命。際此遽降。職名雖改。處義自如。伏乞遞改。
정조 10년 · 강
命假注書李德鉉拿處。
정조 10년 · 목
承旨趙興鎭啓言。昨日銓官推考傳旨。兩注書互相推諉。以至經夜後。始爲書入。極爲駭然。請推外無他罰。何以爲之。敎以。聞其事實。金孝建勿論。李德鉉所爲。極爲無狀。爲先拿處。假官望姑勿檢擬可也。
정조 10년 · 강
兩醫司進診藥別單。
정조 10년 · 목
自初五日至初九日。往診十八處內。男壯一人。男弱十三人。女弱十三人。命藥十二張。給藥十四張。來問一百九十三處內。男壯十一人。女壯八人。男弱一百四十五人。女弱九十四人。命藥一百二十七張。給藥一百八十九處。安神丸一百二十四丸。牛黃膏二十八丸。服藥二百二十九貼。以上惠民署。來問九十五處。男壯七人。男弱六十五人。女壯五人。女弱四十四人。命藥九十一張。給藥一百七十貼。安神丸一百三十丸。以上典醫監。
정조 10년 · 목
領議政鄭存謙啓言。副校理尹羽烈疏中。以恤民課農。有稟處之命矣。其所疏陳。備說恤民之政。專係牧民之官。或慮糶賑之無實。以致農作之愆時。末乃以御史之分遣爲請矣。分遣御史。自在聖慮。何煩仰請。第念御史。卽一時驟過之行。監司乃多年按察之任。朝家只當使監司先嚴京察。隨事檢飭。則不待繡衣。必有勸懲之實效。請先以此申飭諸道。從之。又啓言。有情勢然後。不得不違牌。而至於三牌不進。除非衆所共知不得已。則尤有不敢矣。昨日政官。屢違召牌。至承飭敎。而今日賓對。又爲不進。吏曹判書李命植請從重推考。申飭行公。從之。又啓言。各司貶坐。今方擧行。而此非用刑之坐。故在前雖値齋日。如承勿拘之敎。則有擧行之例矣。從之。○兵曹判書鄭昌聖啓言。宣傳官廳射講準次與否。考其勤慢。以爲褒貶事定式矣。此時諸營門習操。姑爲頉稟。故宣傳官射講。竝不得擧行。今番殿最。亦不爲擧論矣。從之。又啓言。文兼例自本曹褒貶。而近來三司兼差之後。玉堂雖參貶坐。而至於時帶臺職者。不可進參。不參則例以中考施行。見今文兼。有方帶臺職者。何以爲以。敎以。以時帶臺職懸註。又啓言。諸軍門將校輩軍服。當用淺淡色。而舊例旣無可考。至於戰笠所懸之徵子。或有琺瑯粧餙。亦皆改懸乎。敎以。諸將臣各陳所見。御營大將李柱國曰。臣等所着。旣是淺淡色。軍服則雖軍校。似不着錦緞與紅色。而旣懸象毛。則徵子亦不必改矣。總戎使李邦一。 禁衛大將徐有大皆以爲。筒介環刀。仍舊用之。徵子亦不必改矣。敎以。禁華飭。係是補編法令。當遵行。軍服之緞紗有紋。自在禁條。而至於戰笠徵子。本非華餙。何必改爲。此則似不在禁條。然而或有改爲者。亦不必設法防禁。竝以此意知委。○都監堂上李在簡啓言。哀册文。例於諡册印內入日。同爲擧行。而今番則諡册印內入內出節次。旣命除之。哀册文亦當不爲內入。從之。
정조 10년 · 강
罷都監堂上趙時俊職。
정조 10년 · 목
政院以時俊謂有情勢。懸牌闕外。終不膺命。請推考。敎以。如是處義。極爲未安。更加申飭。斯速仕進。○敎曰。都監工役。因此遲滯。屢勤飭敎。況自已元無撞着之說。則以此深引。至欲決去就。果何所執。此時豈敢如是瀆擾。昨旣經宿懸牌。今稱席薹俟勘。寧有如許處義。此時度支之曠務。猶屬細事。事體所在。不可無飭。都監堂上趙時俊罷職。
정조 10년 · 강
命設再次祈雨祭。
정조 10년 · 목
禮曹啓言。甘霈旋止。靈應中閟。再次祈兩祭。龍山江楮子島。不卜日請遣宰臣設行。從之。敎以。獻官諸執事另擇。祝文令文任撰進。祭物各別精備事知委。
정조 10년 · 강
命掖隸李千孫殺獄委折査聞。
정조 10년 · 목
刑曹啓言。南部私奴得福白活內。其父金道興。昨日被打於別監李千孫。今日巳時致斃云。故卽爲檢驗事。捧甘當部。而李千孫爲先具格嚴因。敎以。掖隸之橫拏閭間。殺越人命者。朝家處斷。比常民加等。設有當宥之罪。理當難愼於傳生之際。而至於此漢。以年則穉獃。以閥則醫譯。加之沒知覺。僅具人形。觀於年前御廚偸雉事。可見此漢之無足說。此漢此事。已行承宣之査閱。出入政院者。孰不知之。且其査案。傳以爲劇談。至發於課題。推之常理。爲殺獄之元犯。可謂理會不得。雖云昨日下手。卽入番中日。由前由後。不可以事關掖隸。置之無容議之科。況大殿別監之爲殺獄元犯。卽設廳以後所未聞之事。當此堂階凌夷之時。亦不可尋常看過。情與迹無疑。則當成案。否則宜有別般査處之擧。下手委折。打殺根因。竝與被死人來歷。卿等待明朝開坐。爲先詳覈以聞。
정조 10년 · 강
吏曹判書李命植疏陳病狀乞遞。賜批。
정조 10년 · 목
批以。重任有難輕遞。卿其勿辭調理行公。
정조 10년 · 강
有政。吏曹參判趙時偉。參議徐鼎修進。
정조 10년 · 목
因吏曹判書參判參議再牌不進啓。敎以。判堂已給由。過限後牌招貶坐。限內使之磨勘。參議只推。與參判更爲牌招開政。○以李亨元爲承旨。金頤柱爲同義禁。李性源爲尙衣提調。
정조 10년 · 강
掌令李師濂上疏。賜批。
정조 10년 · 목
疏略曰。伏以聖學高明。觀理甚熟。今此至切之痛。寧有過節之慮。而目下急務。惟在保嗇。念哉念哉。噫嘻。諸醫之罪。可勝誅哉。殿下一味靳允。始也天命以諉之。終焉饑蝨而置之。乳道徑斷。必有所以。姻族薦進。罪在濟私。先怵禍福。不欲挺身。較計之迹。若是無嚴。沫血冤泣。衆情難遏。伏願亟循群請。武臣奢橫。雖曰藉甚。頑忍蔑倫。豈有如總戎使李邦一者哉。前月十一日。卽何日也。乃於伊日。築園構亭。運石曳木。諉以已始。終不停撤。登登之聲。喧聒遠邇。況其匠手輩。怵捕將威勢。不敢趁赴都監。見者決眥。聞者寒心。如此至不忍無人理之人。不可置之簪紳之列。臣謂李邦一先施削版之典。批以。上款所陳。當留意。次陳事。筵敎已悉之。李邦一事。以其日有是擧。決非常人所可爲。大抵風傳易致爽誤。推以事理。終不近似。然職是將兵之臣。而果有一毫然疑之迹。則烏可不置之重典。由前由後。不可遽然決處。令該府拿問。捧口招以聞。該營該廳應問校隸等。亦令攸司。嚴査啓聞。爾其勿辭察任。
정조 10년 · 목
敦諭曰。纔宣敦諭。臨軒翹跂。卿章又到。巽辭愈堅。自愧誠淺。繼而嘅咄。噫。卿果以今日國事。爲可去之時乎。玄隧已卜。啓靷有期。則在卿休戚之義。忍能退坐江干。昧然若無事之時乎。丙枕悲疚。難於酬應。則以卿憂愛之誠。是豈日上章牘。徒事困予之時乎。所管諸務。無非緊重。則許久曠廢。又非其時。一時之遭罹。猶屬細故。國家之大事。在所體念。公私輕重之間。去就之義。不難決矣。此箇道理。不待予多誥。卿必較然自知。更勿煩控。卽日入城。庸副予虛佇之意。仍敎曰。此敦諭。偕來亞卿。更爲傳諭。
정조 10년 · 목
疏略曰。罪在罔赦。猶靳薄勘。瀝血搜肝。無補服辜之初心。焦唇弊舌。反媒出常之隆春。計已窮矣。路且阻矣。噫。人孰無忠君爲國之誠。而時値不幸。情似可原者。亦有之矣。然或公議難遏。則雖知其不幸而不得不勉從。勿論人言之深淺緊歇。未有三司館學交攻迭討。而其人晏如者也。臣以儱侗之性。險釁之命。閱歷多少風波。行止迷方則指導而成就之。鋒鏑叢身則委曲而庇覆之。今若使臣。負此難容之罪名。冒此方生之物議。惟以感激怵迫之心。敢生奔走趨承之計。則人情愈益拂鬱。蹤迹轉益狼狽。末梢究竟。必將上累曲保之異渥。下失仰望之微忱而已。伏乞快賜勘斷。敎以。多少在俄下敦諭中。到今予亦辭竭而意罄。卿何困予至此。卿何困予至此。一日二日。如是相持。使予敦迫之擧。殆作應文之虛禮。如卿義同休戚者。待予尙欲參錯以外面人事可乎。向來章疏之迭發。洞見其乘機敲撼之計。世之有公眼者。孰不爲之竊歎。況予喫盡許多世態。此等處不難覰知。目今所大懼者。惟在爻象之日就迫阨。將無容足之地。如是而國其不殆乎。悲疚之外。憂虞溢目。卿若念及於體國二字。尙忍膠守前見。屛處江干乎。卿須亟斷來章。卽日造朝。以副予如渴之望。仍遣正卿傳諭。政院以何正卿進去啓。敎以。六曹長官。非敦匠之任。則受由或未差。刑曹有會推者。京兆簽丁方張。勢難往留。參贊中一員進去。亞卿則先令入來。
정조 10년 · 목
敎曰。魂宮各祭祝文。自藝文館撰進事。節目纔已啓下。三年內各祭所用祭文。文衡例當撰進。而時無文衡。令藝文提學兪彥鎬擧行。入廟後時享俗節祭朔望。墓所忌辰節日祭祝文。則卿以原任文衡。且經宮銜。卿其撰進。以爲印置之地事。遣史官傳諭于李判府事。
정조 10년 · 강
墓所都監。以甕家畢造啓。
정조 10년 · 목
先是敎曰。甕家材木事。日前欲以竹代用。而猶未知禮意之如何。尙未果矣。今觀補編。卽今見行制度。卽壬申 懿昭墓甕家禮制。其前多有以竹代用之例。予意則就此折衷。無論棟樑道里及春椽。細而長者。用竹尤合輕便。今番且有燒火之定式。一時所用。不必盡用體木。本都監堂上招問匠手出圖形。用竹用木處。裁量分排。仍出都。已上後錄狀聞。○墓所都監狀啓以爲。甕家材木事。招致諸匠手。詳問竹木便否。則匠手等言內。甕家制樣。自壬申新創。其後遵以用之。大抵棟樑道里。本自體大。以木則可以堅實。以竹則似爲輕弱。連排隧道閣。將至七十日之久。則其間恐有傾欹之慮。莫如依前造排。而小椽之疊層橫結者。當入二百八十條。此則以竹代用。實合輕便矣。竹體本自潤滑。排結之際。不無差池動搖之慮云。匠手輩所見。旣有所據。所入諸般木物。亦已措備裁折。而事係莫重。臣等不敢擅便。恭俟處分。甕家圖形材木數爻。後錄以進。甕家柱松木十二株。各長十二尺。春椽松木十三株。各長二十五尺。道里松木十二株。各長七尺。門前長道里松木一株。長十二尺。椽橫結眞木二百八十條。敎曰。觀此狀辭。卿等言亦有理。且今材木。已措備裁折云。然則不必捨此更求。而如椽橫結眞木。則不過橫拄撑結之物。則以竹代用實爲輕便。春椽木則與道里及柱有異。以堅實竹數箇。合編用之。亦似簡當矣。措備之材木。如不劈鍊。則依此代用。卿等從便量宜爲之。曾於戊子年。改封築 陵役時。見竹甕家之制。伊時雖以油芚覆之。而今若竹木參用。則覆以草芚。足可拖至多日矣。且春椽木長爲廾五尺。數至十三株。如許長木。何處優得。從前用後還下之弊。亦未必不由於是。他材木已劈鍊。雖皆仍舊制用之。其中春椽。必以編結代用。日前出火時。此材獨免燒燼云。果是舊材。則卽令三物所郎廳。屛潔處燒火。又敎曰。以竹改磨鍊春椽等所入竹物。令該曹輸送。而正郞具膺差送。使之親審計摘。卽爲磨鍊。○至是甕家成。用松木爲柱十二。長十五尺。圓經六寸。上端一尺。圓斲作凸。經寸八分。○度用營造尺。幷同。環立於塋域之外。當南作門。其廣倍他柱間。以圓棟俗名道里。十二。 長七尺三寸。圓徑六寸。○作門衡者一。長十二尺。用稍曲而外圓者。環架於柱上。兩端削其半。穿孔洞底貫疊於柱凸。○其衡門者。上面當中鑿凹。別用木納之。如柱端凹以結椽。又以竹爲椽十二。 每椽用竹四箇。以麻索合木。長二十三尺。取四椽左右兩分。聚其上端結之。先將一邊兩椽。分開其下。如燕尾形。其廣直兩柱間。用眞木層層橫結於其上。二十一層。又以竹爲小椽。用竹二箇合束爲一。均排縱結於其間。每椽之間。排結二小椽。又將一邊兩椽。竪於柱內。自作撑柱。將已結之兩椽。對擧陞之。各加於柱上。結其下端於柱凸。仍擧所撑兩椽。又加於相對之柱上。陞已結之椽上。將餘椽遍結各柱之上。前一椽結於門衡上凸。輳其首而緦結之。眞木層結。小椽排結幷如初。以草芚鱗次覆其上。輳首上另覆油芚。又以竹橫結於柱間。三層各用竹一箇。遮以草芚。門則否。東西圓棟下各設窓。障以油芚。內設仰帳傍帷。閣南當中建五樑。隧道閣半間連於門衡。○都廳郞廳徐瀅修進圖說曰。國制 陵墓之開壙也。設覆其上。以辟風雨。旣成墳卽撤去之。其形環植列柱。腰結橫木。而橫結以上。漸楺爲曲。使相交尾狀。若倒甕。故曰甕家。故其取材至艱。修必及五六十尺然後。可以爲度。而如戊申甕家。最云從儉。亦用四十五尺之木。遍求遠峽。輦致氷路。則過於此者。其艱可知也。況句倨之難於磬折。自古已然。恃索爲力。一或蹉跌。人忽擲於數百步之遠。而死生不足問矣。其危又可勝言哉。 英考聖神。深軫厥弊。昔在壬申。變甕爲閣。於是有春椽湊架之制。而旣無欀樑以維持。則其勢不得不別構如傘蓋。擧以冠諸柱上。此非但設與撤之尙費人功。一椽之長。猶不下三十餘尺。然則鳩俴之艱。殆所謂祛一而存三也歟。式至丙午。閣材失火。有司之臣。亟請斫取。則我聖上潛究禮意。斷自宸衷。召董事之臣敎曰。春椽之長。爲三十尺。多爲十三株者。以今國計。將於何措辦。以其艱得之故。或取撤去者而儲畜之。以備後日之售。與其用舊材而傷國體。曷若創新規而釐宿弊乎。嘗聞竹之堅緻延長。比諸他材。有勝之無減焉。且其性輕淸。轉輸尤易。今若編竹爲椽。費省而力除。何如其智也。乃命有司。査焚舊材。而春椽之以槲爲材者。悉易以竹。其餘小椽之排層偃束者。亦皆用竹。仍命摸之以圖。著之以說。識之以名色度數。該載儀軌。俾垂久遠。蓋至是。而其設其撤。不復慮重。維鳩維俴。罔憂短尺。上述 先后未卒之志。下貽後世永賴之澤。傳曰。聖人之法。其利博哉。嗚呼。信矣。
정조 10년 · 목
右參贊李★(土+甲)書啓。敬奉聖諭。傳諭于判府事徐命善處。則以爲。死罪如臣。不施之當律。反加以殊恩。事面屑越。國體虧損。臣之不可冒入城闉。卽通朝之所共知。無寧早卽區處。俾不至於罪上添罪。涕泣以俟云矣。○敦諭略曰。今日世道人心。決非休戚大臣去國之時。況此乖亂之風習。敲撼之人言。必待卿造朝。可有歇泊之所。卿之去就。所關非細。卿其諒之。敎以。以此敦諭。更爲傳諭。期於階入。
정조 10년 · 강
命疹疫救療。限今朔撤罷。
정조 10년 · 목
惠民署提調徐有隣啓言。兩醫司疹疫救療。垂及三朔。而近聞往診與來問者。初無始痛。皆是餘証。且每日數爻。醫監則或爲十餘人。本署則不滿二十人云。疹疫之幾乎乾淨。可以推知。救療等節。請分付撤罷。敎以。限今朔爲之。
정조 10년 · 목
辰時梓室加漆二十六度。始用漆布。用白細練布六條。先以長一條。塗漆周裹於梓室底板合木上。次以長一條。周裹於蓋板合木上。次以短四條。夾裹四隅合木上訖。全體加漆於漆布上。○敎曰。日熱如此。墓所都監工匠員役等救療。各別申飭。氷丁亦令該庫。量宜進排。○敎曰。職務相妨。加漆時堂上。不可不備員。工曹判書兪彥鎬許遞。
정조 10년 · 강
遣承旨。馳詣受香所奉審。
정조 10년 · 목
右參贊李★(土+甲)書啓。臣馳往傳諭于徐命善處。則以爲。聖批懇惻。擎讀數回。聲淚俱發。然以聖上知臣之明鑑。尙謂參以外面人事。此膚淺之誠。未孚於君父之致。卽欲溘然而不可得也。閱歷平陂。古人所不免。而命途奇窮。豈有若臣之甚者哉。風波屢驚於濱死。歲月無虛於媒櫱。每遇一番事端。輒荷一番生成。目下所被。又非尋常再造之澤。而人臣受不忍聞之指目。猶且恬然曰。彼是乘機敲撼。我何足深引。於是自處體國。妟然入城。則放恣無忌。適中言者敲撼之計。在聖朝靖世道之義。亦不宜若是區處。區區情地。萬無轉動之勢云矣。敎以。今下敦諭。更爲傳諭。期於偕入。○敦諭曰。日昨疏批。悉諭心腹。謂卿改圖。不日入來。及見巽牘。一味邁邁。以浩然長往。爲今日處義之大防。予誠惝怳失圖。不知所以爲諭也。卿以妟然入城。謂之適中言者敲撼之計。噫。卿何不思之甚也。以卿之所遭。而子不能開釋。使之幡然。則乃所以適中言者之意。卿不能勉回初心。賁然來斯。則亦所以適中言者之計。所謂適中。正在卿之出城。恐不在於卿之入城也。一遭人言。人皆爲決去就之義。則自古君臣。能保其終始者幾希。揆以事面。寧有是理。朝疏夕啓。徒歸煩屑。昨批今諭。只繁酬應。卿勿更辭。卽起造朝。
정조 10년 · 강
飭南部殺獄檢狀。
정조 10년 · 목
刑曹以各人等口招啓言。此獄肯綮。始由於千孫之因醉先鬧。終致得福之含憾始鬪。而逮道興旣死之後。乃以初不干之千孫。指的發告。意在復父之讎。而欲免告主之嫌。及夫富全善才之招出。則李永達之遭困惹憤。金道興之被踢致死。似無可疑。元犯雖得。檢驗未成。則傷痕有無。實因緊歇。無以知得。今方嚴飭該部。使卽行檢。千孫不過始初。相詰而已。今不干於道興致命之事。而爲得福引出元犯之計。橫被誣告。雖以李鎭復奴主之間。亦以千孫之千萬不干。至於白活。則論以獄體。不可遲待會推。爲先放送。敎曰。奴主之分。截若霄壤。一有凌犯。倫綱虧壤如是也。則人不得爲人。國不得爲國。我朝立制。專尙名敎。扶綱植倫之政。靡有所不至。蓋堅氷之漸。戒在履霜。而天地之大防。終不可踰越故耳。今觀私奴得福獄案。朝家覽未半。怵然有不樂者。名敎之掃地。不料其至斯。原案完決。則有司存焉。固未必暇論。而以奴告主之事。申諭之可乎。比玆年來。堂陛紊而等威夷。干紀蔑分之事。往往踵相接焉。幾何不至淪胥。此獄卽一亂常之變異。奴主之分。班賤無間。奴以主證。尙載邦禁。主被奴誣。合置何辟。大抵發告要成獄。成獄要謀殺。殺主之罪。三省按鞫。雖幸獄。未具證未成。未燈謀殺之兇謀。發告之當律。自有不易之三尺。卿等具格會推。報議政府詳覈施行。一以存倫綱。一以樹名敎。因是有提問者。早隸之賤。莫識官長。僕圉之徒。不畏家主。貧士寒族之偏受凌侮者。在在有之。是由過於抑强。而爲弊至於長頑。從又的定之名律。初無槪見者。每以商隸罵五品以上。雇工罵家長律。攛挪勘決矣。近因用律之勿許旁照。右項兩律。亦在廢却中。然則賤凌貴下犯上。何異於導之使爲。向於通編增補也。擬將此事。另欲講定律名。而未之果焉。今又不言。是豈王者制祥刑之意。卿等博考典律。就議大臣。定成劃一之斷例。粘尾取旨。又敎曰。今則檢狀旣不成案。在囚各人及保囚姑放諸人。今日內竝放送。其中金善才富全等。恝視得福之誣主就死。無一言挽止。情節極爲痛惡。不可白放。嚴刑一次。懲勵放送後草記。又敎曰。檢狀專在屍帳實因。嚴飭部官。無論病患或中暍或被打。各別審愼。執定狀辭謄入。成獄前滯囚。有違法意。應問各人等放送。以待更推時。還囚。所謂永逵之爲元犯。今爲奴告主之獄。設令永逵。眞有所犯。決不可因此成獄。以乖風化。況覆檢前囚繫。亦非法意。曹外可信人處保授。李千孫則無論橫罹與否。元啓目姑不。判下曹內保授。以待判下後決處。發告人永逵奴得福役名査問草記。千孫自差備門。不待草記捉去云。則此必非堂上之所知。果有其間別般招引委折。亦關堂陛。不可尋常看過。其委折亦令査問。據實草記。○該曹啓言。奴得福。以李澤基家私奴。今年三月。隨行於本曹加陪使令矣。與掖隸起鬧。呈狀本曹。故今月初九日。已爲除汰本役。而役名則依前以私奴懸錄。李千孫招引捉去事。査問於其時刑吏及李千孫處。則刑吏李益禧以爲。千孫果在渠家。故自其家捉來云。而千孫以爲。其日果入直闕內。而自渠家。謂以得福將欲發狀。送人丹鳳門外。急使出來。故渠果驚遑。不知闕直之至重。未及頉告於番中。徑先出來。果被刑吏所捉云矣。
정조 10년 · 강
命總戎使李邦一拿處。
정조 10년 · 목
政院啓言。總戎使李邦一拿處事命下矣。將兵之任。不可無總察之人。何以爲之。敎以。御將兼察。○禁府啓言。時囚李邦一口招以爲。軍官廳年久頹壓。果於五月初二日始役改造。至十一日午前。忽聞 廟社祈禱之令。趨赴闕下。所謂家役。卽地停輟。公除後乃欲繼役。以畢其未了。而又以都監始役。遂卽輟罷。家舍處在低下之地。園林初無可築之基。而庚子年果構一間小亭於舍廊後庭。今已七年。而實無一椽木添改之事云。其所納招。專事發明。請上裁。敎曰。特命置對。爲渠不欲置之䵝昩之科也。曰有曰無。從實直告。以聽朝家裁處。而觀此所供。語欠別白。昭晣與勘斷之間。無以適從。身爲將臣。冒此罪名。在渠道理。又豈可雍容宛轉。殆若尋常爰辭然乎。臺閣體重。雖難緘推。風傳虛實。下政院問啓。則一按自可詳知。渠之如是吞吐。甘歸欺隱之科者。獨不愧統帥金永綬乎。渠之干犯。設如臺疏云云。此特儱侗未覺悟之致。寧有一毫他意於其間。大抵直告爲脫累之端。不直告爲添罪之階。利害分數較然。此供辭勿施。今日則値齋。待明朝開坐。更爲反覆嚴問。期於取服。○敎曰。將臣處地自別。雖大於此之罪。固當首實。而俄者爰辭。不但極口發明。所謂園亭。六七年內。元無修治云。然則臺臣所論謂之風傳之爽誤可矣。否則胡大事。寧有欺隱之理。已命該房。嚴飭宣傳官。使之摘奸形止以來。而臺疏旣如是相左。則明知其傳聞之何如。緘推則雖以待臺臣之意。不可爲之。問其事實自是應行之擧。自政院問于掌令李師濂處。使之詳細條奏。○政院啓言。問于李師濂處。則以爲李邦一之大興工役。屢朔營造之狀。萬口皆言。有董役軍校焉匠手焉募軍焉。焉可誣也。買其南邊閭家。假托某廳。制度宏麗。許多將校。逐日看役。姑未知來頭入處者。果是何人。而若非渠家。則將校何故監董。而若如渠供。則鎭日運來之許多木石。用於何處乎。其子潤彬家。門庭狹窄。勒買閭舍。仍卽毀撤。構得幾間瓦家。移其大門。有目皆見。有耳皆聞。則在渠之道。冒罪首實。以俟處分。事理當然。而以初無是事。漫漶納供。使其裨卒。傳誦副本於秋曹在囚之校隸。必依此納招。無或相左之意。申申囑托。由前由後。伊日董役之狀。明若觀火云矣。○刑曹以總戎廳敎鍊官金命郁李泰萬金益麗。軍士尹明殷。左邊捕校尹再莘。捕卒趙奉伊等口招啓言。金命郁以爲。本廳軍官廳頹圮。不堪入處。故自五月初二日始役。及至擧國哀遑之日。主將蒼黃赴闕。使之停役。所使匠手。合爲四名。而其中田春得。前已還去。御廳匠手。金福尙及本營匠手趙成得閔百祿。俱以軍卒。待令於扈衛所。公除後更爲收聚匠手。已至畢役。至於築園作亭。初無營建之事云。李泰萬金益麗尹明殷等以爲。金命郁招中。已爲詳陳。別無所達云。尹再莘等以爲。本廳卽是主將之兼帶衙門。雖見軍官廳政造之狀。而旣已總戎廳軍官廳。看役又是總戎廳將校。則其所作撤。非干預之事。故不過泛然看過云。敎以。如渠輩賤微之類。特敎査問之下。焉敢如是杜撰。臺章相左姑捨是。反不若囚供之有條理。近來國綱雖曰掃地。渠輩猶且極意欺隱。究厥情狀。萬萬痛惡。名以法曹。所謂盤問也捧招也。草率甚矣。容護極矣。倘無判付措語。則卿等不欲出意見盤覈者。殊未知其何故。多人等處。待明朝開坐。更爲嚴問取服。看役將校。爲先施威究問。又復抵賴。則與在囚他校。限直招嚴刑。期於究竟而後已。此意添問目取招。明日則若不捧直招。無得修啓目入啓。○敎曰。不可置之䵝昧。亦不可公然倖逭。大抵不炊之竈。煙豈生乎。名以將臣。昏庸沒覺至此。緩急奚恃。禁府口招。則徒仰囚口而謄啓。刑曹啓目。則發問取招。極意彌縫。此亦拘於顏面之親熟。而不敢出一意見。發一口氣乎。不問則已。旣問之後。似此公事。豈可循例判下。該當等。且觀來頭擧措。當有處分。而李邦一舍役時。使用匠手之不赴都監者。自都監招去使用者。都監豈有不聞知之理。卽令各都監。詳査草記。萬一漫漶周遮。如法司然。則堂郞之勘罪姑無論。都相安得辭其責。此意卽令知悉。園亭之役。須有許多匠手。可以使用。如或以一二名色。塞責草記。則其爲欺隱一也。亦安得免重勘。此意亦令知悉。
정조 10년 · 강
以金華鎭爲工曹判書。前望也。
정조 10년 · 강
以判尹金尙集。頓遞使差下。
정조 10년 · 강
行再次祈雨祭。龍山江獻官行副司直金思穆。大祝副司果姜忱。楮子島獻官戶曹參判李度默。大祝副司果李翼晉。
정조 10년 · 강
遞吏曹判書李命植。以兪彥鎬代之。前望也。
정조 10년 · 목
敎曰。開折只隔一日。由限又在今朝。本曹貶坐。例有六品守令講。蔭路積薪之弊。不可不念。吏曹判書李命植牌招。申飭行公。因令明日磨勘。又敎曰。今日再違召命。果何所執。雖未知病勢之如何。貶坐在明。銓長決非引病之時。吏曹判書李命植推考。更卽牌招。使之斯速膺命。○政院以三銓竝違牌啓。敎以。判堂聞是實病。一向敦迫。有非軫念之本意。姑且許免。無所不可。許遞。前望單子入之。待下批牌招。同參政事。貶坐。因令明日設行。
정조 10년 · 강
命前戶判趙時俊仍任。
정조 10년 · 목
敎曰。此時度支。不可久曠。事件各異。亦豈輕遞。前戶曹判書趙時俊敍用仍任。牌招察任。又敎曰。都監工役方張。此時度支。豈可如是逡巡。一遞廉防旣伸。戶曹判書趙時俊從重推考。更爲牌招。申飭行公。違牌勿爲呼望。○禮葬都監啓言。本都監堂上未差之代。戶曹判書趙時俊請還差。從之。
정조 10년 · 강
飭直閣鄭大容。編摩日省錄。
정조 10년 · 목
敎以。近來直閣。怠習日長。日省錄使之句營編摩。而一委檢書之手。偃息在家。仕進絕罕。似此惰慢者。閣中所未聞。後又如是。難免重勘。近日所錄。必多遺漏。雖一事半辭。如有遺漏。是直閣之責。檢書起草之規。備三員間除之。別定解事閣吏一人收聚。以待直閣親自編摩。俾無從後致責之弊。
정조 10년 · 강
命時囚李邦一。更加嚴問。
정조 10년 · 강
以前執義李延伋。墓所都監都廳差下。前校理李鼎運禮葬都監都廳差下。
정조 10년 · 목
敎曰。飭已行矣。三司削職人竝敍用。
정조 10년 · 강
領敦寧洪樂性上疏。賜例批。
정조 10년 · 목
疏略曰。卽伏見都監草記批旨下者。以匠手査事之不能別白。至有該堂推考。都廳罷職之命。論其不善董飭。矇然査奏之罪。則臣實爲首。伏乞亟降威罰。以昭法紀。
정조 10년 · 강
以李秉模爲知義禁。李聖圭爲大司憲。趙弘鎭爲執義。李東稷爲持平。前望也。
정조 10년 · 목
以李尙度爲校理。○敎曰。大政猶且如例設行。廳薦何必致煩促敎。此蓋殘劣畏謗。必欲挨過之致。當該行首宣傳官汰去。其代今日政擇差。
정조 10년 · 강
命朔寧郡燒燼穀物蕩減。
정조 10년 · 목
備邊司啓言。因京畿監司徐有防狀啓。有草記回啓之命矣。取見其狀本。則朔寧郡邑內民家失火。延及官庫。民家二百八十六戶。公廨九十三間。盡爲燒燼。穀物全燒半燒煙燻。合爲一千七百二十五石零。而全燒則不辨穀粒。全數蕩減。半燒則旣存形體。不可空棄。改量分給民間。待秋成。元數中減三分二徵捧。煙燻則猶可口食。及今分給。待秋改色。實合事宜。而今此蕩減與分數。曾有揚根已例。請令廟堂。稟旨分付矣。請依狀請施行。允之。敎以。半燒穀物分給後。雖減三分二徵捧。燼餘遺氓。竝與新舊還。一時促督。係是行不得之事。特令停退。○全羅監司李在學。以淳昌等邑民家被燒六十六戶。靈巖等郡島民三名。同船致敗。俱爲渰死。屍體未拯馳啓。敎以。被燒民戶。若是夥然。方農失所可悶。令道伯。原恤典外加給米一斗。斫取材木。從速結構。期於安堵。毋至失業。
정조 10년 · 강
命司譯院。另擇譯學。
정조 10년 · 목
全羅監司李在學狀啓以爲。卽接左水使許任謄報。則今月初七日到付防踏僉使金昌謙牒呈內。倭船一隻。倭人一名。今初六日。漂到於栗浦云。故虞候安允奭。譯學卞之欽。問情次起送矣。倭人非但全昧於眞諺間文字。與之通話問情。則渠以薩摩洲漁漢。言語不分明。萬無問情之路云。以譯學之不能問情。狀聞稽滯。臣不勝惶恐待罪。譯學卞之欽。爲先汰去。待還來決棍計料。統營管下玉浦鎭。熟諳倭話小通事。罔夜起送之意。馳報于統制使云矣。卞之欽不可以棍汰而止。其罪狀。令攸司稟處。玉浦小通事。自統營今方請來。而其間遲滯。亦難預料。故右水營倭學。亦爲星火起送之意。發關分付。敎以。觀此狀辭。貽羞大矣。該譯學不可汰去而止。令該院嚴處。此後各別擇送之意。言于司譯都提擧。
정조 10년 · 목
禁府以李德鉉原情啓。敎以。嚴飭放送。又以醫官鄭維常原情啓。敎以。分揀放送。又以柔遠前僉使林潤起。還穀事體。何等重大。而各倉監色所逋。折半爲二百五十餘石。矇不覺察之罪。杖一百收贖。告身盡行追奪放送啓。敎以。如有功議。各減一等。○刑曹啓言。犯夜被捉。政院當該使令金得秋。慶尙道梁山郡都使令金重玉。全羅道靈巖郡。竝充軍定配。敎以。金重玉分揀。
정조 10년 · 목
墓所都監啓言。卯時齋室定礎。又啓言。石子木物。以軍漢車輸入。則石灰細沙。他無運來之路。在前如此之時。有三軍門卜馬出役之例矣。今亦依此例。各十五匹。限畢運給糧料待令之意。請分付。從之。敎曰。頭辭只言都監。不言都提調或提調。 政院矇然捧入。當該承旨推考。
정조 10년 · 강
遣承旨。詣 宗廟　景慕宮。奉審摘奸。
정조 10년 · 목
辰時梓室加漆二十七度。再用漆布。○禮曹啓言。議政府進香。七月二十四日巳時。宗親府進香。同月二十六日午時。儀賓府進香。同月三十日巳時。敦寧府進香。閏七月初四日辰時。忠勳府進香。同月初八日午時。
정조 10년 · 강
以司書徐美修。墓所都監都廳差下。
정조 10년 · 목
該都監啓言。都廳李延伋有頉。請以徐美修代之。從之。○敎曰。明日望奠。當親臨。百官行禮置之。京外貶目開折。趁早詣閤。○兵曹啓言。卽接禮葬都監移文。則燭籠差備。忠贊衛七十七名加磨鍊云。請以京有廳出用。從之。
정조 10년 · 강
命設三次祈雨于雩祀壇。獻官行副司直吳載純。大祝校理金履翼。執禮直閣鄭大容。
정조 10년 · 목
敎曰。昨夜之雨。未滿鋤犂。雨意比午前尤邈然。言念民事。萬萬渴悶。禱雨之擧。不可中止。禮曹草記。俄以觀勢爲之下敎。而以今日候。有難遲待。雩祀壇祈雨祭。遣重臣設行。明日受香諸執事另擇。使之各別齋沐。祭文令文任撰進。又敎曰。今因雩壇報府始聞之。祈雨祭單獻則無執禮云。贊引之代行。事面苟簡。此後祈雨祭單獻時。執禮塡差事。分付該曹。
정조 10년 · 강
敢諭判府事徐命善。
정조 10년 · 목
右參贊李★(土+甲)書啓。敬奉聖諭。傳諭于判府事徐命善處。則以爲。咫尺城闉。視爲進身之鐵限。僇廢餘生。作爲處義之大防然後。履載難容之罪案。庶幾自端其萬一。惟聖明。許臣屛處。毋使更犯瀆擾云矣。敎以。今下敦諭。更爲傳諭。期於偕入。書啓似於日暮前入來。而更鼓將下之時。始爲入啓。注書事萬萬駭然。入侍外諸注書。爲先推考。○敦諭略曰。人臣去就。多屬一己之私義。而雖小官之徒。尙廉隅者。尙有未暇言私之時。況於體國之大官乎。又況國耳公耳。同休共戚之如卿處地者。徒引過當之嫌。罔念憂國之誠。則私義反復重耶。卿須卽日造朝。庸副如渴之望。○敎曰。昨夜因徐判府事書啓批答。有敦諭更爲傳宣之命。而政院初不製進。又不微稟。以至經宿稽滯。後弊所關。不可無飭。當該承旨遞差。
정조 10년 · 강
竄李邦一于平海郡。罷禁衛大將徐有大職。
정조 10년 · 목
敎曰。渠罪渠自知之。初招輒事抵賴。再問始吐首實。以渠所爲。觀渠所對。直一愚騃魯蠢。無省覺沒知識之人耳。行般人事。於渠何責。顧其職則將臣也。以此時犯此罪。姓名至登於白簡。府供曹招贜。跡莫掩。渠若有一分料量。固宜追尤泣愆之不暇。而乃敢粧送偏裨於曹獄。要與之同辭杜撰者。用意極無嚴。至若伊日以後不撤役。予則曰。儱侗所致。寧或有意云。而舍役已非時。此猶不足。木山石池。種種奇怪駭眼之擧。忙忙改排。汲汲追潤。殆若不逾晷刻者然。使用匠手。假稱捉盜。猶屬細事。觀於此等處。益知其無足言。事旣透露。焉逭重典。而姑付不屑之義。略從末勘之律。時囚罪人李邦一竄配事。分付該府。○禁府啓言。李邦一全羅道海南縣竄配。敎以。平海縣定配。○刑曹啓言。金命郁嚴刑一次。移送該廳。使之充定軍兵。尹再莘趙明煥泰山唜石。各嚴刑一次後。尹再莘安邊府。趙明煥肅川府竝定配。泰山興陽縣。唜石延日縣爲奴。李湜決杖一百放送。李泰萬金益麗。移文該廳嚴治。具壽漢邊鎭國趙奉伊尹明殷等。竝放送。敎以。趙明煥。中途更定配所。又啓言。趙明煥金川郡定配。○總戎廳啓言。依刑曹判付。罪人金益麗李泰萬。各嚴杖十五度。而金命郁本廳塘報手。限已身充定。○禁衡堂啓言。各該次知將校及頭目軍兵等處。更爲嚴問。則塘報手蓋匠李根成。四月二十日。赴役於李邦一家。北邊行廊九間。當日畢役。木手李貴才。五月初一日。軍官廳改造時赴役。同月初七日告歸。騎士李貴得。祠堂三間及後面中舍三間半。三月初八日始役。四月十四日畢役。渠雖出身。以木手。本來親熟於李邦一家。故有所赴役云。敎以。初以何意。數行草記。語不成設。豈不畏朝令而然乎。抑斗護李邦一而然乎。世稱將幕之間。無異父子之間。卿於邦一。設有舊時幕名。今於特敎査問。猶不敢乃爾。況元無爲幕裨之事。則尤焉敢若是杜撰乎。昨批已言之。朝家之列置各營。畀以戎權者。是豈爲卿等徒令榮輝也。脫有緩急。將與休戚共之故耳。彼邦一之所爲。特坐無知識沒省覺之致。固何足云云。而卿之當此査事。了無動心惕念之意。以前例板行査。以禦眠樣草記。卿之擧措。可謂與邦一。一而二。卿將何顏面。佩符建牙。對一營校卒行號令乎。卿雖淟涊不知恥。夫夫也獨不向卿唾罵乎。卿身爲將臣。聞夜下嚴敎。而猶且依舊鼾息。如卿者雖有十百輩。辱國後已。以此批旨。逐條首實草記。又啓言。臣與李邦一。不過朝端親知。何敢爲邦一杜撰事實。自陷重辟乎。昨夜草記修入後。仍俟臺侍之來受緘答之際。夜已五更。不知不覺。矇矓入睡。此臣節節庸鈍之罪。敎以。此等草記措語。前所未見。無知覺庸鈍等題目。果何好評而無難設去。認若自讚之辭然。卿事可謂太儱侗。況卿之寢食。豈敢煩徹朝家。而以五更入睡之設。張皇附陳者。亦甚猥越。卿之爲李邦一書給題扁。至發於行査時。書給日子。雖不在旬後。姑捨是。卿之助惡。尤萬萬無狀。卿如有一分羞愧之心。更將何顏。重入修門乎。以此批旨中詢問諸條。一一草記。又啓言。扁題事。月前李邦一。以后溪洞天詠樂沼七字。要臣書送。故果有書給之事。屢次嚴問之下。不以此首實者。此非問備中提擧之事。故不敢遽然陳達。伏承嚴明指敎。始覺臣初有此負犯。而有若隱諱者然。伏地戰慓。敎以。卿則當處分。姑爲俟勘。○司憲府啓言。禁衛大將徐有大以爲。李邦一之家舍營建間數。去來進退。已悉於本營草記中。故蒼黃之中。但知其疊床煩瀆之是懼。不覺臺閣緘問事體之至嚴。草草緘答。致勤嚴敎。萬萬悚慓云。所供如此。請上裁。敎以。外此駭然之擧。不一而足。爾等詳細論理議處。又啓言。數行草記。全沒事實。發緘納供。一味草率。慢忽之罪。在所難免。請以此照律。敎以。草記事。猶屬第二件。査問時草草彌縫。必有別般自慊之端。以風牛不及之地。甘犯助惡之科。不可以事在月前。尋常處之。徐有大本律。以私罪照勘。以懲儱侗之習。又啓言。徐有大照律。杖一百收贖。告身盡行追奪私罪。敎以。功減一等。又敎曰。禁衛大將出代間。以御營大將兼察。
정조 10년 · 강
命漣川浦落處徵稅。論理狀聞。
정조 10년 · 목
敎曰。觀此慰諭宣傳官書啓。漣川縣壬辰大水後。邑前坪野。幾書浦落。俱無田形。山腰以下田。皆屬原田。而多被沙汰。逐年徵稅。未免白徵云。旣聞之後。不可仍置。卿其詳問邑宰。仍具意見論理狀聞事。下諭于京畿監司處。
정조 10년 · 강
命朔寧郡守宋翼洙。拿處分揀。
정조 10년 · 목
畿伯以朔寧郡失火。狀請該郡守論罪。刑曹啓言。朔寧郡守宋翼洙。係是朝官。請移義禁府處之。敎以。該郡守宋翼洙。火出空官之時。時督結構之政。拿處分揀。
정조 10년 · 강
命金道興殺獄覆檢。勿爲擧行。
정조 10년 · 목
刑曹啓言。奴得福具格會推次。爲先具枷杻嚴囚。李永逵李千孫等竝放送。富全等刑推。請待覆檢擧行。敎曰。初檢不得決題。待覆檢處之。卽京外尋常通行之規。至於此獄。因特敎行檢。因特敎酌處。則焉有判付已下。元犯已放之後。更行覆檢之理乎。覆檢勿令擧行。富全等刑推放送。
정조 10년 · 강
判敦寧金鍾秀上疏。賜批。
정조 10년 · 목
疏略曰。伏見戶曹判書趙時俊再疏。不勝怪駭之至。細究其精神所注。專在於橫擔泝論之事。粧出漫漶之策。此非常情所可測。不知有甚咄逼於其間。而着急至此。大抵臣之向來筵奏本事外。泝論之三項事。有初有中有終。條件各異。段落分明。聖鑑在上。諸臣旁聽。今雖欲變幻逃閃。有不可得。而彼見臣疏之不欲索言。到底撮擧始慶二字。敢謂此機可乘。佯若不知。游辭抑揚。隱然以臣疏中始慶二字。勒歸之於筵奏中中叚語。以爲諱其初而沒之之計。其誰欺乎。臣若一任其舞弄倒換。而默無一言。則是臣滿腔悲冤。始因憤激而暴發。旋以畏㥘而中吞也。臣雖駑。豈爲是哉。批以。是豈說去說來。煩予酬應。甚可慨也。○敎曰。此時諸臣。豈可以不緊章疏。致煩酬應。近日兩重臣辭疏。互相對辨。將無已時。判敦寧金鍾秀爲先從重推考。該房知悉。各別申飭。俱勿更煩。
정조 10년 · 강
吏曹判書兪彥鎬上疏辭職。賜批。
정조 10년 · 목
批以。宿趼何必持疑。卿其勿辭入來肅命。仍行貶坐。
정조 10년 · 강
以趙鼎鎭趙衍德爲承旨。前望也。
정조 10년 · 강
命全羅左水使許任。越俸五等。
정조 10년 · 목
敎曰。漂人問情。何等愼重。而後發之道伯狀啓。三昨已入啓。先封之水使狀啓。今午始到院。不可但以稽忽言。渠則若此。而反欲歸咎於數時遲滯之無識鎭將。其用巧之狀。極爲駭然。所當施以罷拿之典。而方農遞易可悶。該水使許任。爲先越俸五等。該閫裨校。一幷捉致巡營。嚴棍査覈。取招狀聞。裨校等仍囚。待狀本回下。該水使狀本勿施事。下諭于本道監司。
정조 10년 · 강
命月蝕救蝕時。用淺淡服。
정조 10년 · 목
承旨徐龍輔啓言。今月十六日月蝕時服色。因禮堂所奏。以白袍仍用事定奪矣。曾於丁酉月蝕時。臣適待罪史官。而承史及觀象監官員。皆以淺淡服擧行。其時雖在 國恤三年之內。而未嘗仍用白袍。則似有考據講定而然矣。今亦依此遵行似好矣。敎以。如是考據提奏。擧職極爲可嘉。服色依丁酉年例擧行之意。分付該曹。
정조 10년 · 강
遣承旨。詣受香所。奉審摘奸。
정조 10년 · 강
開坼京外殿最于誠正閣。
정조 10년 · 목
敦寧直長金在昌。典設別提姜聖佑。西學訓導金敬五。不參貶坐。竝中。京畿監司徐有防殿最。金浦郡守兪漢緯。治旣爲最。檢宜責備。陽城縣監李斗源。允矣恬素。勖哉剛果。陽知[智:I-POSITION]縣監韓光傳。所貴誠心。宜恕錯報。重林察訪林大榮。姑恕且觀。竝中。忠淸監司金光默殿最。溫陽郡守洪益烈。戢奸失初。察瘼善後。瑞山郡守鄭湋。人旣詳敏。事何疏率。德山縣監任希問。治著誠勤。盍察囚徒。竝中。全義縣監李普衍。吏恣橫猾。報尙抑勤。下。全羅監司李在學殿最。長興府使宋載瑞。頗欲殫誠。姑恕損體。金[錦:I-POSITION]山郡守李運永。固不循俗。宜愼聽訟。同福縣監李華國。醇慤可貴。剛核是勉。竝中。沃溝縣監朴龍煥。倉政招怨。鄕任貽笑。下。慶尙監司鄭昌順殿最。昆陽郡守趙雲履。頗欲有爲。庶可底績。上。點下。晉州牧使李白圭。政固束濕。杖或失平。密陽府使沈鉁。固知綜務。且戒文過。巨濟府使申大偀。海防多虞。言病何煩。榮川郡守鄭來鼎。治固無損。糴胡有謗。淸河縣監蔡敏恭。治自殫誠。柔或近弛。山淸縣監兪彥鏽。眞心可貴。虛殼宜飭。軍威縣監任希游。臨事固詳。報檢何疏。松羅察訪金光績。代牌損體。竝中。都事韓珩一。酗旣駭聽。昵又貽笑。下。原春監司李致中殿最。楊口縣監南紀雲。固知奉公。盍勉束下。中。蔚珍縣令辛弼垕。檢報太爽。松謗尤駭。平陵察訪金命彥。檢狀大錯。竝下。黃海監司嚴思晩殿最。金郊察訪李松心。事多憒憒。下平安監司趙㻐殿最。熙川郡守洪龍健。戒在定屬。治固周詳。雲山郡守金鳳顯。無過畏約。宜勉剛克。順安縣令金載億。慈惠在民。微謗由客。陽德縣監柳載成。官疪無聞。鎭査奚滯。泰川縣監徐郁修。大體自好。何必求備。竝中。寧遠郡守李羲聖。抄報做錯。刷斂招怨。下。咸鏡監司鄭民始殿最。 定陵參奉金泗昌。頗有疪聞。明川府使鄭聖鵠。姑不苛評。以觀方來。文川郡守睦祖永。幸無大過。先飭家人。洪原縣監林擎翰。姑恕謗譽。宜勉誠謹。高山察訪尹行晉。先戒節飮。輸城察訪崔極齊。襲謬宜警。竝中。都事金鼎命。旣多瑣謗。從以違法。鏡城判官閔慶世。貪饕無忌。一道之甚。茂山府使閔光升。廉聲不聞。座首何多。竝下。○敎曰。觀此中外褒貶啓本。都事之不參貶坐。若是夥然。雖曰冗官。烏在其設置之意。其在存羊之義。不可無飭。諸道監司竝推考。當該都事拿處。又敎曰。今日始聞。名以兩銓。流來貶目。無一謄置者。事之歇後。莫甚於此。此後另作一册。隨卽謄置事。分付該曹。○吏曹啓言。昆陽郡守趙雲履。題目旣非純褒。則宜置中考。而置諸上考。致勤點下。中考施行。 榮川郡守鄭來鼎。以糴胡有謗爲目。淸河縣監蔡敏恭。以柔或近弛爲目。則竝宜置下考。而置諸中考。請該道臣推考。兩邑守令竝罷黜。山淸縣監兪彥鏽。以六年窠守令。三次居中。不治可知。請罷黜。 定陵參奉金泗昌。以十五朔窠。兩次居中。請罷職。允之。○兵曹啓言。薪智島萬戶韓潤國。三年窠二等居中。其不職可知。請罷黜。允之。
정조 10년 · 강
臨殯宮行望奠。召見時原任大臣禮曹堂上都監堂上。
정조 10년 · 목
望奠兼行朝上食。師傅賓客輔養官春桂坊進參如儀。○戶曹啓言。大巢內位田民田。發遣郞廳打量。則靑坡驛馬位田十結四十五負。西永庫位田五十七負五束。禮賓寺位田二結八十六負六束。民田八結九十二負九束內。元田八結七十五負七束。加耕田十七負二束矣。民田則元田每負價銀二兩。加耕田每負價銀一兩三錢三分三釐。合銀一千七百七十四兩三錢二分。折錢三千五百四十八兩六錢四分。招致各其田主分給。馬位田則待兵曹望報。依例給價。至於西氷庫禮賓寺位田。取考該司收稅式例。則西氷庫每年稅米十三斗零。禮賓寺每年稅錢十三兩。依此數。自臣曹逐年給代。
정조 10년 · 강
命葬前後拜禮當否。考據筵奏。載之謄錄。
정조 10년 · 목
禮曹判書尹蓍東啓言。朝夕奠上食拜禮當否。取考各年儀軌及五禮儀喪禮補編。則辛未冬 孝純王后國恤時。收議大臣。用先正臣文敬公金集異同議。定行拜禮。 傳曰。此後凡大小喪葬前。其雖代奠。酌獻後。哭四拜哭再拜事。載於喪禮受 敎。及未補編之刊行也。一遵五禮儀。朔望奠外朝夕哭奠及上食。皆無拜禮。辛未相臣金在魯獻議中。三年內有常侍之義。故朝夕奠上食無拜。亦象生之意也。抑未知因此而然否。葬後則有拜禮。葬前則無拜禮。雖以朔望奠言之。百官則有拜禮。殿下無拜禮。明載於五禮儀與補編。其或有或無及前載受 敎。後不編入。必皆有意義與禮制。今不敢詳焉。則不更廣考博議而遽行拜禮。其於愼重之道。未知其爲十分是當。敎以。卿考遽之言好矣。今不必追改。以此筵話。出擧條。載之本曹謄錄。
정조 10년 · 강
墓所都監。以隧道閣始役啓。
정조 10년 · 강
以尹蓍東爲知春秋。口傳也。
정조 10년 · 목
敎曰。實錄考出之役。似費多日。知春秋鄭昌聖。方帶劇任。且當政月。許遞。令該曹魂宮堂上中口傳差出。待下批牌招察任。